Da  Siedlungsnam erscheint erstmois um 1150 ois Eichehe. In ebba aus da selbn Zeit stamman Belege ois Aichakeirchen und Aichehechirchen, was auf a Ansiedlung mit Kira hideit. Ursprünglich leitet si da Nam vo dem althochdeitschn Wort eihhahi fia "Eichenwoid" ab. Um a Verwechslung mit gleichnamige Ortschaftn zum vermeidn, werd ab ca. 1720 da Zusatz vorm Woid ois Hinweis auf de Lage vom Ort nahe dem Boarischn Woid hergnumma. Aicha vorm Woid war im Besitz vo de Grafn vo Peckenzell. Da Ort war Teil vom Kurfiarstntum Bayern und a gschlossene Hoafmark, vo der da Sitz Aicha gwen is. Im Zug vo de Vawoitungsreformen im neia Kinereich Bayern is mit am Gmoa-Edikt vo 1818 de heitige Gmoa entstandn.